./data/phi0914/phi0013/phi0914.phi0013.perseus-lat2.xml
Titus Livius (Livy)
in iis enim qui adserantur in libertatem, quia quiuis lege agere possit, id iuris esse: in ea quae in patris manu sit, neminem esse alium cui dominus possessione cedat          placere itaque patrem arcessiri; interea iuris sui iacturam adsertorem non facere quin ducat puellam sistendamque in aduentum eius qui pater dicatur promittat               aduersus iniuriam decreti cum multi magis fremerent quam quisquam unus recusare auderet,       P Numitorius  puellae auus et sponsus Icilius interueniunt;              dataque inter turbam uia, cum multitudo Icili maxime interuentu resisti posse Appio crederet, lictor decresse ait uociferantemque Icilium submouet               placidum quoque ingenium tam atrox iniuria accendisset  'ferro hinc tibi submouendus sum, Appi' inquit, 'ut tacitum feras quod celari uis  uirginem ego hanc sum ducturus nuptamque pudicam habiturus               proinde omnes collegarum quoque lictores conuoca; expediri uirgas et secures iube; non manebit extra domum patris sponsa Icili               non si tribunicium auxilium et prouocationem plebi Romanae, duas arces libertatis tuendae, ademistis, ideo in liberos quoque nostros coniugesque regnum uestrae libidini datum est               saeuite in tergum et in ceruices nostras: pudicitia saltem in tuto sit  huic si uis adferetur, ego praesentium Quiritium pro sponsa, Uerginius militum pro unica filia, omnes deorum hominumque implorabimus fidem, neque tu istud unquam decretum sine caede nostra referes               postulo Appi, etiam atque etiam consideres quo progrediare               Uerginius uiderit de filia ubi uenerit quid agat; hoc tantum sciat sibi si huius uindiciis cesserit condicionem filiae quaerendam esse  me uindicantem sponsam in libertatem uita citius deseret quam fides '